b'\n_START_ARTICLE_\nBranimir \xc5\xbdganjer\n_START_SECTION_\n\xc5\xbdivljenjepis\n_START_PARAGRAPH_\n\xc5\xbdganjer je leta 1943 na Univerzi v Zagrebu diplomiral iz klasi\xc4\x8dne filologofije in leta 1957 \xc5\xa1e na Filozofski fakulteti v Ljubljani iz primerjalnega indoevropskega jezikoslovja. Od leta 1943 do 1978 je v Zagrebu kot gimnazijski profesor pou\xc4\x8deval latin\xc5\xa1\xc4\x8dino in gr\xc5\xa1\xc4\x8dino ter s tega podro\xc4\x8dja napisal ve\xc4\x8d strokovnih razprav in sestavil nekaj beril. \xc5\xbdganjer je vsa leta po drugi svetovni vojni med Hrvati poglabljal in \xc5\xa1iril vednost o slovenski knji\xc5\xbeevnosti in kulturi.\n_START_SECTION_\nLiterarno delo\n_START_PARAGRAPH_\n\xc5\xbdganjer je pisal tako v slovenskem kot hrva\xc5\xa1kem jeziku \xc4\x8drtice, novele, humoreske, potopise in romane. Njegovo pisanje odlikujejo razgiban slog, priostrene misli in \xc5\xbeivahne zgodbe. V Sloveniji je svoja dela objavljal v periodi\xc4\x8dnm tisku (Ve\xc4\x8der, Borec, Nova mladika, Dialogi). V kratkem romanu Pogovoriva se jutri (Ve\xc4\x8der, 1970) je opisal \xc5\xbeivljenje Slovencev v Zagrebu. V samozalo\xc5\xbebi je izdal mladinsko znanstveno fantasti\xc4\x8dno povest Natan\xc4\x8dno tri dni zamude (Zagreb 1967)._NEWLINE_Uveljavil se je tudi kot prevajalec iz sloven\xc5\xa1\xc4\x8dine v hrva\xc5\xa1\xc4\x8dino. Prevajal je dela Pavla Golie, Nika Grafenauerja, Antona Toma\xc5\xbea Linharta, Toneta Seli\xc5\xa1karja, Dominika Smoleta, Rudija \xc5\xa0elige in Otona \xc5\xbdupan\xc4\x8di\xc4\x8da ter sodeloval pri antologiji Izbor iz slovenske lirike (Zagreb, 1953, predelana in raz\xc5\xa1irjena izdaja Prepjevi iz slovenske poezije, Zagreb, 1966).'